#15 – Amont sul Lemit
Tornânt di un gjite, Zuan, Gjonde e Marte a si cjatin a Puart, citât cetant lontan di Palme ma lûc di origjin dai parincj di Zuan, che a nol piert timp a contâ che il Nievo le veve clamade “Piçule Vignesie”.
Jentrânt de puarte di San Zuan, a passin sot dai puartis che a metin adun i antîcs palaçs dal centri, ricuardâts ancje di Sgorlon. In curt a rivin ae place cun l’antîc Palaç Public, decorât cun curmei zimui.
“Ben, a è une citât cetant biele e antighe, bielissims i palaçs e i puartis.” I fâs Gjonde.
“Sì, il biel centri cun i canâi i da un aspiet pardabon romantic. Al è par chest che tu i tignivis tant a menânus achì, vere?”
“Verementri il miôr o vês ancjemò di viodilu, vignît!”
Al è un puarti che al passe in bande dal palaç public, Zuan al compagne lis amiis par chel passaç che al va jù viers alc che al somee a un lât. Cuant che a rivin ae fin dal puarti, lis frutis a restin amiradis: il puarti al finìs propit a ôr de aghe di un flum che al taie in doi la citât, su la rive a si vierç une plaçute cun puartis e palaçs, di chê altre bande un zardin e a mont un puint cun doi mulins, la aghe a è plene di pes e sul flum a si viodin reis di gjarigule, rassis, uciei.
E je la fin de zornade e a tachin a viodisi i colôrs dal amont, la lûs e riflet su le aghe e sui mûrs dai palaçs cun colôrs cjalts intant che al sofle un aiarin lizêr, tipic di une sere da la fin da l’Istât.
“Graciis Zuan chel puest achì al è verementri biel!” I fâs Gjonde.
“Ma cumò al è miôr che tornìn indaûr in curt.” Si zonte Marte.
“Parcè, no sin mighe tart, no vês dit che a us plâs chest puest?”
“Il puest al è bielissim ma al sta lânt juù il soreli.”
“E alore, ce che al è?”
“Al è che, cuant che al va jù il soreli, e rive la barcje dai benandants.”
Zuan nol rive a capî, e Marte e zonte dome: “Striis e benandants a no van dacuardi, Zuanut!”
“Ancjemò un moment.” Al rispuint dome Zuan.
Si fermin alore a viodi ancjemò il panorame de plaçute che al si font cun lis aghis dal Lemit ma, cuant che il soreli al è aromai par là ju, lis frutis si fasin segn che e je ore di là vie.
di ***
#1***
oci_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn tha_Thai